Egon Nuter

Egon Nuter (sündinud 23. septembril 1955 Tallinnas) on eesti näitleja ja lavastaja. 
Ta on tuntud eeskätt komöödianäitlejana, kes sai eriti populaarseks 1990. aastatel, kui ta hakkas teatrilavastustes ja estraadil kehastama ja parodeerima president Lennart Merd.
Elukäik.
Egon Nuter on lõpetanud 1973. aastal Tallinna 21. Keskkooli. Keskkoolis õppis ta süvendatult helitehnikat ja hiljem omandas kitsasfilmi kinomehaaniku kutse. Seejärel töötas ta Tallinna Polütehnilise Instituudi tehnilises teenistuses ning õppis töö kõrvalt TPI mehaanikateaduskonnas masinaehituse tehnoloogiat. 
1980. aastal lõpetas ta Tallinna Pedagoogilise Instituudi näitejuhtimise erialal.
Aastatel 1981–2002 oli Nuter Vanalinnastuudio näitleja.
2002. aastast oli ta vabakutseline näitleja ning töötas mittekoosseisulisena Vana Baskini teatris, Endla teatris, Kuressaare Linnateatris jm.
Pärast seda, kui Vanalinnastuudio reorganiseeriti teatriks NO99, asutas Eino Baskin 2005. aasta märtsis Vana Baskini Teatri, millega andis tööd 14 näitlejale, kes pärast Vanalinnastuudio reorganiseerimist töötuks jäid, sealhulgas Nuterile. 
2019. aastast on Egon Nuter Tallinna Linnateatri näitleja. 2025. aasta märtsi seisuga on ta Linnateatri vanim näitleja.
Loominguline töö.
Nuter on mänginud filmides "Nipernaadi", "Привет с фронта", "Государственная границa", "Kahe kodu ballaad", "Hundiseaduse aegu", "Surmatants", "Tulivesi", "Jüri Rumm" "Слеза Князя тьмы", "Minu Leninid", "Kallis härra Q", "Vanad ja kobedad saavad jalad alla", "Georg", "Rohelised kassid", "Teisel pool", "Punane elavhõbe", "Lumekuninganna", "Võta või jäta", "Must auk"jne. Ta on osalenud teleseriaalides "Riigipiir", "Tuulepealne maa", "Ment", "Oli mis Oli", "Kelgukoerad", "Ühikarotid", "Kartulid ja apelsinid", "Teine võimalus", "Von Fock" jm. 
Ta on mänginud telelavastustes "Tuleb tuttav ette" (1980), "Pildikesi Paunverest" (1986), "Kummaline missis Savage" (1990).
Eesti Televisiooni telesarjas "Õnne 13" on Nuter mänginud ligi 30 aastat (1996. aastast tänini) Kergese Jürkat. Ta on naerutanud rahvast ETV huumorisarjades "Kahe sõbra lood" (1992–1993), "Abistav käsi" (2004), "Hajameelselt abielus" (2005–2009),"Kõverpeegli klassikat" (2007), "Kõverpeegli klassikat" (2007), "ENSV", "EnsV (Eesti, nüüd siis Vabariik)" jpt, aga ka Kanal 2 sketšisaates "Wigla show". 
Soome draamasarjas "Minu mehe naine" (2022) on tal soomekeelne roll Peetrina.
Lennart Mere kehastajana.
Teatud välise sarnasuse tõttu on ta pidanud aastakümneid imiteerima või parodeerima president Lennart Merd. Egon Nuterile palju tuntust ja rahva armastust toonud libapresidendi roll kasvas välja Vanalinnastuudio lavastusest “Prügikast ehk Alguse asi”, mis esietendus 1993. aasta jaanuaris. Sellele järgnesid Nuteri etteasted estraadilavadel ja telesaadetes. Tema kehastatud libapresidenti, keda hüüti sageli Lennu-taaduks, sai rahvas näha nii väiksematel avamispidudel kui ka meelelahutuslikel aastapäevaballidel. Lisaks luges ta Vikerraadio tarbeks linti Mihkel Muti raamatul "Rahvusvaheline mees" põhineva järjejutu, mis vestab Merist välisministrina.
Lennart Merd kehastas ta juba põhjalikumalt ja ülimenukalt Andrus Kivirähki näidendi põhjal loodud teatrilavastuses "Meri ja Orav" (2009). 
Lennart Mere rollis oli ta ka Heidi Sarapuu lavastuses "Lennud" (2017).
2001. aastal kutsus president Lennart Meri oma teisikut mänginud Egon Nuteri vabariigi aastapäeva vastuvõtule.
Isiklikku.
Egon Nuteril on üle 32 aasta kestnud abielust kaks poega ja tütar. Abielu lahutati 2010. aastal. 
Pärast seda on tema elukaaslane olnud näitleja Liina Tennosaar.